Banksy is 'n wêreldbekende dog anonieme, Britse kunstenaar, wat veral bekend geword het vanweë sy graffiti. Sy werke is dikwels polities of satiries van aard en kan in verskillende Europese stede gevind word. Sy werke is ook al ontdek in die Verenigde State en Palestynse gebiede.
Banksy het ook al groot aandag getrek met 'n waagstuk waarin hy 'n poets op die sangeres en sosiale vlinder Paris Hilton gebak het. Met die vrystelling van Hilton se debuutalbum (Paris) in 2006, het Banksy 500 CD's in musiekwinkels regoor die Verenigde Koninkryk omgeruil met 'n CD wat sy eie hermengings bevat en hulle titels gegee soos Why am I Famous?, What Have I Done? en What Am I For?. Hy het ook die omslae verruil vir 'n gedokterde foto van Hilton waarin sy bostukloos is en die binneblad vir 'n foto waarin sy 'n hond se kop het.